Nýtt aðalskipulag Kópavogs 2012 til 2024 var samþykkt einróma á fundi bæjarstjórnar í gærkvöld . Í aðalskipulaginu er sett fram stefna bæjaryfirvalda um byggðaþróun , landnotkun , byggðamynstur og samgöngu - og umhverfismál til ársins 2024 . Lögð er m.a. áhersla á þéttingu byggðar en áætlað er að íbúafjöldi bæjarins verði kominn yfir 40 þúsund árið 2024 . Miðað er við að fullgerðar verði um 300 íbúðir á ári þangað til . Vinna við endurskoðun aðalskipulagsins hefur staðið yfir í um fjögur ár og hefur á þeim tíma verið leitað víðtæks samráðs við íbúa bæjarins . Fjölmargir fundir hafa verið haldnir í öllum hverfum Kópavogsbæjar og á vef bæjarins var á sínum tíma opnuð vefgátt þar sem leitast var við að virkja enn frekar íbúa til þátttöku í ferlinu . Alls 31 athugasemd barst við sjálfa tillöguna á kynningartíma nú á haustdögum og var á lokametrunum unnið úr þeim . Í aðalskipulaginu eru skilgreind nokkur þróunarsvæði sem skoða á nánar í framhaldinu en þau eru í Smáranum , að meðtöldum Glaðheimum , Auðbrekku og á Kársnesi . Að lokum má geta þess að í aðalskipulaginu er gert ráð fyrir brú með vistvænum samgöngum yfir Fossvoginn , í samráði við Reykjavíkurborg sem einnig samþykkti nýtt aðalskipulag í gær . Aðalskipulag Kópavogsbæjar verður nú sent skipulagsstofnun til staðfestingar . Eftirfarandi var bókað einróma í bæjarstjórn : Með tilvísan í afgreiðslu skipulagsnefndar 11. nóvember 2013 og framlögð gögn samþykkir bæjarstjórn Kópavogs hér með Aðalskipulag Kópavogs 2012 - 2024 með áorðnum breytingum ásamt ofangreindum umsögnum um athugasemdir og ábendingar er bárust á kynningartíma . Á næstu dögum verður gengið frá samþykktum gögnum sem aðgengileg verða á vef Kópavogsbæjar .